2.1. ปัจจัยความเสี่ยง

ปัจจัยความเสี่ยงที่จะได้กล่าวในต่อไปนี้เป็นความเสี่ยงที่อาจเกิดขึ้นกับการดำเนินงานของบริษัทฯ
ประเภทและระดับความเสี่ยงของแต่ละปัจจัยอาจเปลี่ยนแปลงไปตามลักษณะการดำเนินธุรกิจของบริษัทฯ
รวมทั้งสภาพแวดล้อมภายนอกที่เกี่ยวข้องที่อาจมากระทบกับการดำเนินธุรกิจของบริษัทฯ ได้แก่
การเปลี่ยนแปลงด้านกฏหมาย สถานการณ์ทางการเมือง
การกำหนดเขตเสรีทางการค้าและปัจจัยอื่นๆ บริษัทฯ ขอสรุปรวบรวมปัจจัยเสี่ยงที่มีต่อบริษัทฯ
สำหรับในช่วงปีที่ผ่านมา ดังนี้

1)  ความเสี่ยงจากการเสื่อมความนิยมผลิตภัณฑ์เนื่องจากการเปลี่ยนแปลงของเทคโนโลยี

เนื่องจากผลิตภัณฑ์ของบริษัทฯ เป็นผลิตภัณฑ์ทางด้านอีเลคโทรนิคส์
ซึ่งต้องมีการพัฒนาและเปลี่ยนแปลงที่เร็วเพื่อให้ทันต่อการเปลี่ยนแปลงอย่างรวดเร็วของเทคโนโลยีและมาตรฐานทางด้านอุตสาหกรรม
หากสินค้าไม่มีการพัฒนาให้เป็นที่ยอมรับของตลาด ย่อมส่งผลกระทบต่อปริมาณการสั่งซื้อของลูกค้าได้
แม้ว่าสินค้าของบริษัทฯ จะใช้เทคโนโลยีในระดับกลางก็ตาม บริษัทฯ จึงได้มีการเตรียมความพร้อม
โดยมีหน่วยงานวิจัย และค้นคว้าในการเปลี่ยนแปลงต่างๆ เพื่อพัฒนาผลิตภัณฑ์ของบริษัทฯ ให้ดียิ่งๆขึ้น
อีกทั้งบริษัทฯได้มีการแลกเปลี่ยนข้อมูลข่าวสารทางด้านเทคโนโลยีกับบริษัทในกลุ่มเดลต้าและลูกค้าสำหรับผลิตภัณฑ์ประเภท
ODM (ผลิตภัณฑ์ที่ผู้ผลิตเป็นผู้ออกแบบสินค้าตามข้อกำหนดของลูกค้า) นอกจากนี้ บริษัทฯ
ได้กระจายความเสี่ยงโดยการเพิ่มประเภทสินค้าในตลาดให้มากขึ้น
และมีนโยบายที่จะขยายตลาดสำหรับผลิตภัณฑ์ใหม่ เช่น
สวิตช์ชิ่งเพาเวอร์ซัพพลายที่ใช้ในเครื่องมือสื่อสาร เครื่องมือทางการแพทย์
และอุปกรณ์อีเลคโทรนิคส์อื่นๆ นอกจากนี้ ในส่วนของผลิตภัณฑ์ในกลุ่มชิ้นส่วนอีเลคโทรนิคส์ บริษัทฯ
ก็ได้พยายามปรับปรุงให้สามารถใช้กับเครื่องใช้ไฟฟ้าต่างๆ
รวมทั้งอุปกรณ์อีเลคโทรนิคส์ในรถยนต์หรือในอุตสาหกรรมอื่นๆเพิ่มขึ้น
เพื่อขยายตลาดใหม่ให้กับผลิตภัณฑ์เดิม

2)  ความเสี่ยงทางด้านวัตถุดิบ

การผลิตของบริษัทฯจะสามารถทำได้เมื่อมีอุปทานของวัตถุดิบอย่างเพียงพอในแต่ละช่วงเวลาสำหรับการผลิต
แต่เนื่องจากวัตถุดิบหลักบางประเภทที่จำเป็นต่อการผลิต มีแหล่งผลิตจำกัด
การขาดแคลนวัตถุดิบจะมีผลทำให้ยอดขายและอัตรากำไรลดลงหรือแม้กระทั่งยอดขายลดลงในบางครั้ง
อย่างไรก็ดีบริษัทฯ มีนโยบายที่จะหาแหล่งวัตถุดิบที่หลากหลายทั้งในและต่างประเทศ
วัตถุดิบที่สำคัญจะเป็นชิ้นส่วนอีเลคโทรนิคส์ (Electrical Parts)
ชนิดต่างๆที่นำมาประกอบเป็นผลิตภัณฑ์ของบริษัทฯส่วนใหญ่เป็นการนำเข้าจากต่างประเทศ
ส่วนวัตถุดิบที่สั่งซื้อภายในประเทศ ได้แก่ กล่องพลาสติกและสายไฟ เป็นต้น
นอกจากนี้บริษัทฯในกลุ่มเดลต้ายังมีการร่วมมือในการจัดซื้อวัตถุดิบ

บริษัทฯได้มีนโยบายและขั้นตอนการจัดซื้อวัตถุดิบ โดยมีการคัดเลือก Suppliers
ที่มีชื่อเสียงและความมั่นคง มีการตรวจสอบคุณภาพและราคาวัตถุดิบอย่างต่อเนื่อง
และมีการสำรองวัตถุดิบอย่างเพียงพอเพื่อให้การผลิตเป็นไปอย่างต่อเนื่อง
แม้ว่าจะเกิดเหตุการณ์ใดๆต่อคู่ค้า (Suppliers)
ก็จะไม่ส่งผลกระทบอย่างเป็นสาระสำคัญต่อกระบวนการผลิตของบริษัทฯปัจจุบันมี Suppliers
มากกว่า 1,100 ราย มูลค่าการสั่งซื้อจาก Suppliers
อันดับสูงสุดเป็นการสั่งซื้อจอแสดงภาพประมาณร้อยละ 15
ของมูลค่าการซื้อทั้งหมดเนื่องจากเป็นวัตถุดิบที่มีราคาแพง
ส่วนการสั่งซื้อวัตถุดิบประเภทชิ้นส่วนอีเลคโทรนิคส์ทั่วไป บริษัทฯมียอดการสั่งซื้อไม่เกินร้อยละ 3
ของมูลค่าการซื้อทั้งหมดต่อราย
และบริษัทฯพยายามไม่สั่งซื้อหรือพึ่งพาการซื้อวัตถุดิบจากรายใดรายหนึ่งเพียงรายเดียว

3)  ความเสี่ยงด้านแรงงาน

แม้ว่าต้นทุนด้านแรงงานจะมีสัดส่วนที่น้อยมากเมื่อเทียบกับต้นทุนรวม
แต่เนื่องจากกระบวนการผลิตของบริษัทฯ ต้องใช้แรงงานเป็นหลัก (Labor Intensive)
โดยแรงงานนั้นต้องมีทักษะและความรู้ความเข้าใจในกระบวนการผลิต
หากแรงงานขาดคุณสมบัติเช่นว่านี้ จะส่งผลกระทบต่อกระบวนการผลิตของบริษัทฯ ได้
ทำให้สินค้าเกิดความเสียหายและมีต้นทุนสูง บริษัทฯ จึงได้จัดให้มีการอบรม ทดสอบ
และพัฒนาฝีมือแรงงานของพนักงานอย่างต่อเนื่อง โดยในระยะที่ผ่านมาบริษัทฯ
ไม่ประสบปัญหาประสิทธิภาพของแรงงานที่มีผลกระทบต่อกิจการอย่างเป็นสาระสำคัญ
รวมทั้งปัญหาการขาดแคลนแรงงานด้วยเช่นกัน แต่อย่างไรก็ตาม ต้นทุนที่สำคัญของบริษัทฯ
ยังคงเป็นต้นทุนวัตถุดิบ ซึ่งจะมีผลกระทบค่อนข้างมากต่อผลการดำเนินงานของบริษัทฯ

4)  ความเสี่ยงด้านการแข่งขัน

ตลาดผลิตภัณฑ์อีเลคโทรนิคส์นั้น มีการแข่งขันค่อนข้างสูง ทำให้บริษัทฯ
ต้องปรับราคาจำหน่ายให้ต่ำลง ส่งผลกระทบถึงผลกำไรที่ลดลงตามไปด้วย
โดยเฉพาะอย่างยิ่งในผลิตภัณฑ์ในกลุ่มที่ใช้เทคโนโลยีต่ำ บริษัท ฯ
จึงปรับกลยุทธทางการตลาดเพื่อเอาชนะคู่แข่งโดยการผลิตสินค้ารุ่นใหม่ๆ
ที่มีคุณภาพดีขึ้นและราคาจำหน่ายอยู่ในระดับที่แข่งขันได้
นอกจากนั้นบริษัทฯยังได้เพิ่มประเภทของผลิตภัณฑ์ที่แตกต่างกันในระดับของราคา คุณภาพ รูปแบบ
และระบบการใช้งาน นอกจากนี้
บริษัทฯยังมีจุดแข็งทางด้านความสามารถในการออกแบบให้ตรงตามความต้องการของลูกค้า
รวมทั้งการให้ความช่วยเหลือด้านเทคนิคแก่ลูกค้าที่อยู่ในอุตสาหกรรมต่างๆมากมาย ได้แก่
อุตสาหกรรมโทรคมนาคม อุปกรณ์สำนักงานและเครื่องใช้ไฟฟ้า เป็นต้น ทำให้ผลิตภัณฑ์ของบริษัทฯ
มีความหลากหลายและเพิ่มทางเลือกให้แก่ลูกค้ามากขึ้น

5)  ความเสี่ยงด้านอัตราแลกเปลี่ยน

จากความผันผวนของอัตราการแลกเปลี่ยนใน 2
ปีที่ผ่านมาส่งผลกระทบต่อยอดขายและกำไรสุทธิของบริษัทฯ
เช่นเดียวกับบริษัทอื่นๆที่อยู่ในธุรกิจส่งออก โดยบริษัทฯได้สั่งซื้อวัตถุดิบจากต่างประ

เทศและในประเทศโดยเฉลี่ยในสัดส่วน 70 : 30 อย่างไรก็ตามยอดการจำหน่ายสินค้าของบริษัทฯ
ทั้งหมดนั้นส่วนใหญ่เป็นเงินสกุลสหรัฐอเมริกาเช่นกัน
ทำให้ความเสี่ยงในเรื่องอัตราแลกเปลี่ยนไม่มีผลกระทบมากนัก
และเพื่อเป็นการป้องกันความเสียหายทางด้านอัตราแลกเปลี่ยน
บริษัทฯได้ทำสัญญาซื้อขายเงินตราต่างประเทศในอนาคต
รวมทั้งเลือกใช้เครื่องมือที่ใช้ในการป้องกันความเสี่ยงอื่นๆ
เพื่อลดความเสี่ยงของความผันผวนของค่าเงินและอัตราดอกเบี้ยที่อาจมีต่อการบริหารเงินของบริษัทฯ

6)  ความเสี่ยงในการเปลี่ยนแปลงนโยบายของผู้ถือหุ้น

เนื่องจากผู้ถือหุ้นใหญ่ของบริษัทเดลต้า อีเลคโทรนิคส์ (ประเทศไทย)
เป็นผู้ถือหุ้นในบริษัทเดลต้าที่ไต้หวัน สาธารณรัฐประชาชนจีน และที่อื่นๆ
ซึ่งสินค้าบางชนิดมีลักษณะเดียวกันหรือคล้ายคลึงกับบริษัทฯ
ซึ่งอาจพิจารณาได้ว่าหากผู้ถือหุ้นมีการเปลี่ยนแปลงนโยบายแล้ว
จะส่งผลกระทบต่อกิจการของบริษัทฯได้นั้น สำหรับการกำหนดนโยบายของกลุ่ม
บริษัทฯได้เป็นส่วนหนึ่งในการกำหนดนโยบาย
โดยกลุ่มบริษัทได้คำนึงถึงผลประโยชน์ในกิจการของแต่ละบริษัทฯ ให้สามารถที่จะแข่งขันในตลาด
โลกได้ รวมทั้งนโยบายการดำเนินกิจการของแต่ละบริษัทฯ ให้เป็นไปอย่างอิสระ ทั้งด้านผลิต
การจัดซื้อวัตถุดิบ การซื้อขายสินค้า และค่านายหน้า เป็นต้น และในระยะที่ผ่านมากลุ่มบริษัทฯ
ไม่มีการเปลี่ยนแปลงนโยบายใดที่ส่งผลเสียหายต่อกิจการแต่อย่างใด
อีกทั้งยังได้มีการส่งเสริมและสนับสนุนกิจการของบริษัทฯด้วยดีตลอดมา

7)  ความเสี่ยงในด้านการลงทุนและการให้ความช่วยเหลือทางการเงินให้แก่บริษัทในเครือ

ตามที่บริษัทฯ ได้มีการลงทุนทั้งโดยตรงและทางอ้อมผ่านบริษัทย่อยหลายบริษัทในช่วงที่ผ่านมา
โดยการลงทุนขนาดที่มีนัยสำคัญในปี 2546 ในกลุ่มบริษัทเดลต้า เอ็นเนอร์ยี่ ซิสเต็ม ในทวีปยุโรปนั้น
ทำให้บริษัทฯได้เล็งเห็นโอกาสในการขยายการลงทุนผ่านบริษัทย่อยบางบริษัทฯ
จึงทำให้ต้องมีการลงทุนหรือให้ความช่วยเหลือทางการเงินเพิ่มเติม
ซึ่งอาจอยู่ในรูปแบบการให้กู้ยืมโดยตรงหรือค้ำประกันการกู้ยืมให้กับสถาบันการเงินแก่บางบริษัทย่อยที่บริษัทฯได้เล็งเห็นโอกาสทางการตลาดหรือการผลิตในพื้นที่ดังกล่าว
ทั้งนี้
การให้ความช่วยเหลือส่วนใหญ่เป็นการลงทุนในด้านการผลิตหรือเป็นเงินทุนหมุนเวียนสำหรับบริษัทที่มีการขยายธุรกิจ
แต่อย่างไรก็ตาม เงินลงทุนดังกล่าวมีจำนวนไม่มากนักเมื่อเทียบกับขนาดของบริษัทฯ นอกจากนี้
การบริหารเงินของบริษัทย่อยที่สำคัญๆ จะดำเนินการควบคุมและดูแลจากบริษัทฯ โดยตรง
ประกอบกับบริษัทฯ ได้จัดให้ผู้บริหารของบริษัทย่อยดังกล่าว เข้ามาฝึกอบรมและพบปะกันที่บริษัทฯ
เป็นครั้งคราว
เพื่อให้ผู้บริหารกลุ่มดังกล่าวสามารถเข้าใจและบริหารงานให้เป็นไปในแนวทางเดียวกันและเพิ่มประสิทธิภาพในการประสานงาน

สำหรับนโยบายการลงทุนโดยทั่วไปของบริษัทฯ จะเน้นการลงทุนในธุรกิจหลักที่บริษัทฯ
และกลุ่มเดลต้ามีความถนัด ซึ่งจะทำให้สามารถลดความเสี่ยงด้านการลงทุนลงได้
(โปรดดูรายละเอียดเพิ่มเติมในหัวข้อนโยบายการลงทุน)